**LIIKENNE- JA VIESTINTÄMINISTERIÖ Muistio**

24.1.2020

Verkko-osasto Luonnos

Mira Karppanen

**VALTIONEUVOSTON ASETUS ILMAILULTA RAJOITETUISTA ALUEISTA ANNETUN VALTIONEUVOSTON ASETUKSEN LIITTEEN 2 MUUTTAMISESTA**

**1 YLEISPERUSTELUT**

**1.1 Esityksen pääasiallinen sisältö**

Ilmailulta rajoitetuista alueista annetun valtioneuvoston asetuksen (930/2014) liitettä 2 ehdotetaan muutettavaksi. Liitteessä 2 esitettyjä rajoitusalueita muutetaan, jotta turvataan Puolustusvoimien toimintaedellytykset. Lisäksi muutetaan tiettyjen rajoitusalueiden kirjaintunnukset, jotta valtakunnallinen logiikka alueiden nimeämisessä säilyy.

Asetuksen liitteen 2 muutoksen on tarkoitus tulla voimaan 23 päivänä huhtikuuta 2020.

**1.2 Esityksen tausta ja säädösperusta**

Ilmailulain (864/2014) 11 §:n mukaan valtioneuvoston asetuksella voidaan rajoittaa ilmailua tai kieltää se valtion johtamisen, maanpuolustuksen, rajavalvonnan, pelastustehtävien tai varautumisen kannalta tärkeiden kohteiden ja alueiden yläpuolella taikka ympäristön suojelemisen kannalta valtakunnallisesti tärkeiden alueiden yläpuolella. Asetus annettaisiin ilmailulain 11 §:n 1 momentin nojalla.

Ilmailulta rajoitetuista alueista annetun valtioneuvoston asetuksen 2 §:n 3 kohdan mukaan rajoitusalueella tarkoitetaan valtakunnan maa-alueen tai sen aluevesien yläpuolella olevaa rajoiltaan määrättyä ilmatilan osa, jossa ilmailu on sallittu vain tietyllä luvalla tai tiettyjen erityisehtojen mukaisesti. Asetuksen liitteessä 2 on määritelty rajoitusalueiden koordinaatit.

**1.3 Asian valmistelu**

Asetusmuutos on valmisteltu virkatyönä liikenne- ja viestintäministeriössä. Valmistelussa on ollut mukana myös Liikenne- ja viestintävirasto Traficom sekä ilmaliikennepalveluntarjoaja Air Navigation Services Finland Oy (jatkossa ANS Finland).

Vuonna 2019 ANS Finland valmisteli ilmailulain (864/2014) 107 §:ssä tarkoitetun ilmatilan hallintaa ohjaavaan käsikirjan (ASM-käsikirjan) mukaisesti vuodelle 2020 ilmatilapaketin, jolla tehdään muutoksia ilmatilarakenteisiin. Muutokset perustuvat Liikenne- ja viestintävirastolle toimitettuihin muutosesityksiin. Liikenne- ja viestintävirasto Traficom pyysi sidosryhmiltä lausuntoja ilmatilapaketissa esitetyistä muutoksista 11.10. – 8.11.2019 järjestetyllä lausuntokierroksella. Lausuntopyyntö julkaistiin myös Liikenne- ja viestintäviraston internetsivuilla. Rajoitusalueiden muutoksista ei lausuntokierroksella annettu eriäviä mielipiteitä, mutta kierroksen jälkeen Puolustusvoimat ja Suomen Ilmailuliitto ry kävivät vielä keskustelua, minkä pohjalta Puolustusvoimat esitti yhden uuden rajoitusalueen pienentämistä alkuperäisestä esityksestään.

Asetusmuutoksesta pyydettiin lausuntoja helmi-maaliskuussa 2020 seuraavilta tahoilta: oikeusministeriö, sisäministeriö, puolustusministeriö, ympäristöministeriö, ANS Finland, Babcock, Scandinavian AirAmbulance Ab, Finavia Oyj, Finnair Oyj, FinnHEMS Oy, Ilmatieteen laitos, Ilmavoimien esikunta, Liikenne- ja viestintävirasto, Nordic Regional Airlines Oy, Patria Oyj, Patria Pilot Training Oy, Pääesikunta, Rajavartiolaitoksen esikunta, RPAS Finland ry, Sotilasilmailun viranomaisyksikkö, Suomen Ilmailuliitto ry, Suomen Ilmailuopisto, Suomen lennonjohtajien Yhdistys ry, Suomen lentäjäliitto ry, Suomen liikennelentäjien liitto ry, Suomen Moottorilentäjien Liitto ry, Suomen Puolustus- ja Ilmailuteollisuusyhdistys Pia ry, Väylävirasto.

**1.4 Arvio muutoksen vaikutuksista**

Toteutettava muutos turvaa Puolustusvoimien toimintaedellytykset jatkossakin. Muutoksella ei ole vaikutusta lentoturvallisuuteen eikä ilmaliikenteen sujuvuuteen. Muutoksessa on otettu huomioon lentoliikenteen sujuvuuden, maanpuolustusnäkökohdat, siviili- ja sotilasilmailun yhteensovittamisen, valtion ilmailun asianmukaiset toimintaedellytykset sekä harrasteilmailun toimintamahdollisuudet.

**2 Yksityiskohtaiset perustelut**

Liite 2Liitteeseen 2 esitetään muutoksia. Esitetään yhteensä kolmen rajoitusalueen lisäystä sekä yhden rajoitusalueen korkeuden muutosta.

 Esityksellä laajennettaisiin Niinisalon rajoitusalueita perustamalla uusi alue. Loogisuuden vuoksi muutetaan myös jo olemassa olevan Niinisalon alueen tunnus. Muutoksen perusteena on se, että nykyinen rajoitusalue ei kata koko ampumakenttäaluetta. On arvioitu, että uutta aluetta varattaisiin todennäköisesti vain yhdessä jo olemassa olevan alueen kanssa.

Esityksellä laajennettaisiin Hästö-Busön rajoitusalueita perustamalla uusi rajoitusalue. Loogisuuden vuoksi muutettaisiin myös jo olemassa olevan Hästö-Busön rajoitusalueen tunnus. Muutoksen perusteena on nykyisen alueen riittämätön koko rannikko-ohjusammunnoissa.

Esityksellä muutettaisiin nykyisen Korppoo-Gyltön rajoitusalueen lentopinta tasolta FL100 tasolle FL170. Muutoksen tarkoituksena on mahdollistaa joukkotuotantoon liittyvät ammunnat ilman Tempo-menettelyä.

Lisäksi esityksellä perustettaisiin uusi Ilveskallion rajoitusalue valorakettiammuntoja varten.

**3 Voimaantulo**

Asetuksen on tarkoitus tulla voimaan 23 päivänä huhtikuuta 2020.